Šiaulių Stasio Šalkauskio gimnazija

Šiaulių Stasio Šalkauskio gimnazija – dieninė, savarankiško mokymosi bendrojo lavinimo mokykla Šiaulių centre, S. Šalkauskio g. 3, vykdanti pagrindinio ugdymo II dalies ir vidurinio ugdymo programas. Įstaigos kodas 190531418. Steigėjas Šiaulių miesto savivaldybės taryba.

Istorija 
1938 m. pastatytas ir įrengtas pirmasis mokyklos pastatas (du aukštai ir pusrūsis) ir iš netoliese esančio privataus namo perkelta pradinė mokykla. 1952 m. pradinė mokykla reorganizuota į septynmetę. 1956 m. pripažintas vidurinės mokyklos statusas ir suteiktas pavadinimas – VII vidurinė mokykla. 1957 m. prie senojo pastato pastatytas priestatas, kuriame įrengti fizikos, chemijos, medicinos ir kiti kabinetai, biblioteka.

1965 m. mokykloje pradėta mokyti vokiečių kalbos pagal sustiprinto mokymo programą. 1967 m. naujajame priestate įrengti pradinių klasių, biologijos, užsienio kalbų, matematikos, namų ruošos kabinetai, medžio dirbtuvės, valgykla, dvi sporto salės, į erdvesnes patalpas persikėlė mokyklos biblioteka. Tuo metu 32 klasėse mokėsi 1124 moksleiviai.

1988 m. mokykla atšventė savo 50-tąjį jubiliejų. Padedant tuometiniams šefams, baldų gamybiniam susivienijimui „Venta“, įrengtas vitražas, kuris ir dabar puošia mokyklos fasadą. Vitražo dailininkė Ilona Mickevičiūtė, meistrai – tėvas ir sūnus Zigmas ir Sigitas Laurinaičiai. 1994 m. kovo 28 d. mokyklos pedagogų kolektyvo prašymu Šiaulių miesto valdybos potvarkiu Nr. 144 mokyklai suteiktas filosofo, pedagogo, visuomenės veikėjo profesoriaus Stasio Šalkauskio (1886–1941) vardas. Tais metais mokykloje dirbo 62 pedagogai, 36 klasėse mokėsi 711 moksleivių. 1996 m. atidarytas mokyklos muziejus. 2008 m. mokykla atšventė 70-ties metų jubiliejų. 2009 m. liepos 9 d. Stasio Šalkauskio vidurinė mokykla tapo gimnazija.

Mokykla palaiko glaudžius ryšius su Ragainės, Rėkyvos, Zoknių, Salduvės progimnazijomis, kurių mokiniai atvyksta tęsti pagrindinio išsilavinimo programos po 8 klasių. Mokyklos tikslas – tapti šiuolaikine, kokybišką ugdymo turinį teikiančia gimnazija, mikrorajono švietimo ir kultūros centru. Mokyklos bendruomenė bendrauja ir bendradarbiauja su Rygos „Agenskalna“ gimnazijos mokytojais ir mokiniais, palaiko glaudžius ryšius su Švedijos Malgomaj gimnazijos bendruomene, Vokietijos Ventorfo gimnazija.

Direktoriai 
 1945 m. Marija Biknaitienė
 1952 m. Vytautas Laurikaitis
 1961 m. Stasys Šalavėjus
 1964 m. Donatas Butkus
 1969 m. Bronius Gilys
 2002 m. Zina Žuklijienė
 nuo 2015 m. Loreta Tamulaitienė

Žymūs mokiniai 
 Raimundas Balza – istorijos ir etnografijos muziejaus „Aušra“ direktorius
 Aidas Giniotis – „Keistuolių teatro“ aktorius, režisierius
 Kęstutis Jarašiūnas – fizikas, habilituotas fizinių mokslų daktaras
 Romualdas Juknys – ekologas, habilituotas biomedicinos mokslų daktaras

Himnas 
Ąžuoliukų, kaštonų pavėsy
Stovi mūsų miela mokykla.
Kaip daigelį mus kelia į šviesą
Pedagogo širdis ir ranka.
Priedainis:
Kas rytą čia skambutis kvies ir kvies,
Nepasisekus neprarask vilties.
O metai, tie skrajūnai, kai praeis,
Pasuk svajonių keliais.
Į pakalnę žemyn gatvė leidžias
Prie žaliųjų pakrančių Talšos.
Spinduliuoja grožiu šaulio veidas-
Saulės aikštėn ateik, parymok.
 Priedainis
Turim vardą Šalkauskio garbingą.
Saugot jį mums šventa pareiga.
Tegul niekad jėgų nepristinga
Dirbti žemei, vardu Lietuva.
 Priedainis

Žodžiai mokytojos D. Vaičiurgienės, muzika Juozo Lyguto.

Nuorodos 
 Mokyklos svetainė

Lietuvos gimnazijos
Šalkauskio